b"\n_START_ARTICLE_\nTaur\xc3\xb3 de puntes negres\n_START_SECTION_\nCaracter\xc3\xadstiques\n_START_PARAGRAPH_\nAquest taur\xc3\xb3 presenta un cos allargat no gaire volumin\xc3\xb3s, amb un cap punxegut vist des de dalt. Tamb\xc3\xa9 t\xc3\xa9 uns ulls grans, proporcionalment, coberts per parpelles adiposes. La primera aleta dorsal \xc3\xa9s alta, acaba en punta la segona en posici\xc3\xb3 oposada a l'anal. No t\xc3\xa9 cresta interdorsal i les seves aletes pectorals s\xc3\xb3n llargues, amb curvatura i presenten una punta negrosa, de color m\xc3\xa9s fosc que la resta del cos. Les dents centrals de les dues mand\xc3\xadbules tenen una c\xc3\xbaspide central alta i aguda. La coloraci\xc3\xb3 sol ser gris fosc o blau en la part dorsal i blanc en la part ventral. No solen mesurar m\xc3\xa9s d'1 metre i mig per\xc3\xb2 s'han donat casos d'exemplars de 2 metres.\n_START_SECTION_\nFisiologia\n_START_PARAGRAPH_\nEl sistema digestiu \xc3\xa9s m\xc3\xa9s llarg que el cos, la faringe condueix a un es\xc3\xb2fag curt i ampli que s'obre a l'est\xc3\xb3mac en forma d'U. La respiraci\xc3\xb3 es fa per mitj\xc3\xa0 de br\xc3\xa0nquies, aix\xc3\xad l'aigua entra per la boca entre els arcs branquials i surt a trav\xc3\xa9s de l'obertura branquial aportant oxigen als vasos sanguinis."